


Mere protein er ikke altid bedre – nye resultater fra ORIGIN


Økologiske slagtegrise fodres ofte efter normer udviklet til konventionelle grise. Men er de høje lysinniveauer nødvendige, når syntetiske aminosyrer ikke må anvendes, og proteinet derfor skal komme fra dyrere økologiske råvarer?
I ORIGIN-projektet undersøgte forskere fra Institut for Husdyr- og Veterinærvidenskab ved Aarhus Universitet fem niveauer af fordøjeligt lysin – fra 6,1 til 7,7 g SID lysin pr. foderenhed – hos slagtegrise fra ca. 30 kg til slagtning.
Forsøgene omfattede 150 grise i et produktionsforsøg og 30 grise i intensive balance- og respirationsforsøg.

Resultaterne viser blandt andet:
1. Tilvækst og slagtevægt var ens ved alle fem lysinniveauer.
1. Grise under ca. 60 kg udnyttede foderet bedre ved de højere lysinniveauer.
1. Kødprocenten steg fra 58,6 til 59,8 % fra det laveste til det højeste lysinniveau.
1. Højere protein- og lysinniveauer øgede kvælstofudskillelsen uden at forbedre grisenes kvælstofomsætning.
1. Lysinniveauet påvirkede hverken fosforbalancen eller metanproduktionen.
1. Grisene åd op til ca. 1 kg kløvergræsensilage dagligt, men ensilagens bidrag til lysinforsyningen var begrænset til 1,5–2,2 % på grund af et meget lavt tørstofindhold.
Resultaterne viser, at den økonomisk bedste fodringsstrategi afhænger af grisens vægt, proteinprisen, foderudnyttelsen og slagteriets betaling for kødprocent. Mere protein giver altså ikke nødvendigvis bedre vækst – men det kan give højere foderomkostninger og større kvælstoftab.
For at omsætte resultaterne til praksis har projektpartnerne sammen med Danish Crown–Friland udviklet et gratis, Excel-baseret beslutningsværktøj. Her kan producenter og rådgivere indsætte egne foderpriser, produktionsresultater og afregningsforhold og sammenligne økonomien i forskellige lysinstrategier.

Beslutningsværktøj: 20260430_endelig-udgave_beslutningsstoettevaerktoej-oekologisk-slagtegrisefoder-origin.xlsx
Instruktionsvideo: video-om-beslutningsstoettevaerktoej.pdf

Læs mere om ORIGIN: https://icrofs.dk/forskning/organic-rdd-8/origin
ORIGIN er en del af Organic RDD 8-programmet, koordineret af ICROFS i samarbejde med GUDP under Ministeriet for Fødevarer, Landbrug og Fiskeri. Projektpartnerne er Aarhus Universitet, Innovationscenter for Økologisk Landbrug, Vestjyllands Andel og Risbjerg Landbrug.

